SKRIFTLIG FORESPØRGSEL E-1616/03

af Antonio Tajani (PPE-DE) til Rådet

(13. maj 2003)

Om: SARS

Udbredelsen i Europa af det atypiske lungebetændelsesvirus, SARS, nødvendiggør en hasteintervention fra Unionens myndigheder med henblik på at opbygge et fælles forsvar og øge samarbejdet mellem medlemsstaterne.

Den italienske sundhedsminister, Sirchia, har krævet større kontrol i Europa, fordi de åbne grænser mellem landene i Schengen-området svækker beskyttelsen mod epidemien, hvis der ikke sker en omfattende koordinering.

Det er nødvendigt, at der udarbejdes en europæisk strategi for sundhedsbeskyttelse ved grænserne og særlig i lufthavnene, og at der fastlægges en sundhedsmæssig sikkerhedskodeks, som skal overholdes i alle de lande, der indgår i Schengen-aftalen.

Hvilke initiativer agter Rådet at tage for at forebygge udbredelsen af virusset og øge koordineringen mellem de nationale myndigheder?

Hvornår agter disse at imødekomme den italienske regerings opfordringer med henblik på at forbedre kontrollen i Schengen-landene?

Svar

(7. oktober 2003)

Rådet takker det ærede medlem for hans forespørgsel og henviser til Rådets konklusioner om alvorligt akut luftvejssyndrom (SARS), der blev vedtaget på den ekstraordinære samling i Rådet (beskæftigelse, socialpolitik, sundhed og forbrugerpolitik) den 6. maj 2003 (dok. 9328/03).

Rådet (beskæftigelse, socialpolitik, sundhed og forbrugerpolitik) noterede sig på samlingen den 2.-3. juni 2003 en statusrapport fra kommissær David Byrne om situationen for så vidt angår SARS og drøftede derefter kort den nuværende situation. Kommissæren bemærkede navnlig, at de besvarelser, der hidtil er modtaget på et spørgeskema fra Kommissionen om SARS, viser, at de europæiske lande har iværksat hurtige og konsekvente foranstaltninger for så vidt angår tidlig sporing af tilfælde, gennemførelse af isolationsforanstaltninger og vejledning til sundhedspersonale og offentligheden med hensyn til påvisning af mulige tilfælde af SARS. Han gjorde også Rådet opmærksom på Kommissionens tilsagn

om at bevilge 9 000 000 EUR inden udgangen af 2003 med henblik på fremme af forskningsaktiviteter på dette område, navnlig for så vidt angår diagnose, medicinering og vaccination. Formandskabet understregede derefter, at det er vigtigt at koordinere udvekslingen af oplysninger på europæisk plan i betragtning af SARS' grænseoverskridende karakter.

Rådet henleder også det ærede parlamentsmedlems opmærksomhed på formandskabets erklæring om SARS på Europa-Parlamentets møde i Strasbourg i april 2003, og det svar, som blev givet på spørgsmål H-0269/03 fra Patricia McKenna i maj 2003 under den spørgetid, der var afsat til spørgsmål til Rådet.

Endvidere ønsker Rådet at understrege, at afskaffelsen af kontrol ved de indre grænser ledsages af en styrkelse af kontrollen ved de ydre grænser og indførelse af et højt kontrolniveau med en harmoniseret gennemførelse. Så længe der var bekræftede tilfælde af sygdommen, var kontrollen ved de ydre grænser, navnlig for så vidt angår fly, som kom fra lande, der var berørt af SARS-epidemien, således et første koordineringsniveau for medlemsstaterne med vedtagelse af specifikke beskyttelsesforanstaltninger. I øvrigt bør der erindres om, at Schengen-staterne har forbeholdt sig mulighed for at genindføre kontrollen ved de indre grænser efter nøje fastlagte kriterier og efter en nøje fastlagt procedure samt i et begrænset tidsrum.(1)

(1) EFT L 239 af 22.9.2000, s. 133-134.